በ486 ሚሊየን ብር የችሎት ህንፃዎች እየተገነቡ ነው
አዲስ አበባ፡- የፌዴራል ጠቅላይ ዓቃቤ ሕግ ለችሎት አገልግሎት አመቺ የሆኑ ህንፃዎችን ከ486 ነጥብ 6 ሚሊየን ብር በላይ በሆነ ወጪ በአዲስ አበባ ሦስት ክፍለ ከተሞች እያስገነባ መሆኑን ገለፀ።
በፌዴራል ጠቅላይ ዓቃቤ ሕግ የህንፃዎች ግንባታ ፕሮጀክት ክትትል ኃላፊ የሆኑት ኢንጅነር ትዕግስቱ አሰፋ በተለይ ለአዲስ ዘመን እንደገለፁት ለቢሮ ጽህፈት ቤትና ለችሎት አገልግሎት ታስበው እየተገነቡ ያሉት ህንፃዎች በአዲስ አበባ በሦስት ክፍለ ከተሞች በ486 ሚሊየን 643 ሺህ ብር በሆነ ወጪ እየተገነቡ ሲሆን ሥራውም እየተጠናቀቀ መሆኑን አስረድተዋል።
 በአራዳ ክፍለ ከተማ እየተገነባ ያለው ህንፃ በ202 ነጥብ 7 ሚሊየን ብር፣ የአዲስ ከተማ ክፍለ ከተማው በ101 ነጥብ 5 ሚሊየን ብር ሲሆን የንፋስ ስልክ ላፍቶው ደግሞ በ172 ነጥብ 3 ሚሊየን ብር ወጪ እየተገነባ መሆኑን ጠቅሰው የህንፃ ግንባታው የተሰጠውም በጨረታ ላሸነፉ ተቋራጮች መሆኑን ጠቁመዋል።
እየተገነቡት ካሉት ህንፃዎች የአራዳ እና የአዲስ ከተማ ህንፃዎች ምድር ቤቱን ጨምሮ ባለ አስር ወለል ሲሆኑ ለግንባታዎቹ በሰኔ ወር 2008 ዓ.ም የውል ስምምነት መደረጉንና በንፋስ ላፍቶ ክፍለ ከተማ እየተገነባ ያለው ህንፃ ምድር ቤቱን ጨምሮ ባለ ስምንት ወለል ሲሆን የውል ስምምነቱ የተካሄደው በመጋቢት 2010 እንደነበር የህንፃዎች ግንባታ ፕሮጀክት ክትትል ኃላፊ አቶ ትዕግስቱ አሰፋ ተናግረዋል።
የህንፃዎቹን አፈፃፀም በተመለከተም የአራዳው 98 ነጥብ 4 በመቶ መድረሱንና በሦስት ሳምንት ውስጥ እንደሚጠናቀቅ፤ የአዲስ ከተማው 86 ነጥብ 31 በመቶ ደረጃ ላይ መሆኑንና በንፋስ ስልክ እየተገነባ ያለው ህንፃ 67 በመቶ መድረሱን ገልፀዋል።
የህንፃዎቹ መገንባት የፍትህ አገልግሎቱን ምቹና ተደራሽ ለማድረግ እና የተገልጋዮችንና ባለጉዳዮችን መጨናነቅ ለማስወገድ እንደሚረዳ የጠቆሙት የህንፃዎች ግንባታ ፕሮጀክት ክትትል ኃላፊው ለህንፃዎች ኪራይም ሲወጣ የነበረን ወጪ ለመቀነስ ያስችላል ሲሉ ተናግረዋል።
 አዲስ ዘመን ግንቦት 4/2012 ኃይለማርያም ወንድሙ